
Р Е Ш Е Н И Е
№ РП-04-19-010
Днес, 06.03.2019 година, в град София, Комисията за противодействие на корупцията и за отнемане на незаконно придобитото имущество, в състав:
Заместник - председател: Антон Славчев
Член: Антоанета Цонкова
Член: Силвия Къдрева
У С Т А Н О В И:
Производството е образувано по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ), въз основа на сигнал, който на основание чл.47, ал.3 от ЗПКОНПИ е регистриран в Комисия за противодействие на корупцията и за отнемане на незаконно придобитото имущество (КПКОНПИ) с рег. № ЦУ01/С-04/02.01.2019г.
Сигналът е насочен против Живко Веселинов Тодоров – кмет на Община С.З.
В подадения сигнал се излагат твърдения за незаконни практики в Община С.З., които са в драстично нарушение на действащото законодателство, пряко ощетяващи стопанските субекти и бюджета на общината, представляващи търговия с влияние. Твърди се, че за да бъдат получавани обществени поръчки за строителство, дружества са заставяни да спонсорират баскетболния отбор на града.
Към сигнала няма приложени доказателства.
При проверката относно допустимостта на сигнала е установено, че същият не отговаря на изискванията на чл.48, ал.1, т.1 и т.3 от ЗПКОНПИ, тъй като е подаден от лице, с посочени три имена и заеманата длъжност, като липсват останалите реквизити по т.1, както и посочени конкретни данни за нарушение на разпоредбите на ЗПКОНПИ от лицето, заемащо висша публична длъжност.
При спазване на процедурата по чл.30, ал.2 от АПК, сигналоподателят е уведомен за констатираните нередовности. В отговор е получено писмо с вх. рег. № ЦУ01/2695/25.01.2019г., в което адресатът заявява, че не е подавал сигнал до Комисията срещу когото и да било, нито в лично качество, нито в качеството на представляващ юридическо лице. Посочва, че са налични данни относно извършени престъпления по чл.286 (набедяване) и чл.309 (документно престъпление) от Наказателния кодекс и моли образуваното пред КПКОНПИ производство да бъде прекратено, а материалите по преписката да бъдат предадени на компетентната прокуратура.
От Председателя на Постоянната комисия за борба с корупцията и предотвратяване и установяване на конфликт на интереси при Общински съвет – С.З., с писмо – изх. рег. № ЦУ01/2015/18.01.2019г., са изискани и получени заверени копия на доказателства относно служебното качество на Живко Веселинов Тодоров, а именно: Решение №319-25-МИ/НР/26.10.2015г. на Общинска избирателна комисия – С.З.; подписания от лицето клетвен лист; декларация по чл.12, т.1 във вр. с чл.5 от Закона за предотвратяване и установяване на конфликт на интереси (отм.); декларация по чл.12, т.2 във вр. с чл.14 от Закона за предотвратяване и установяване на конфликт на интереси (отм.); Протокол №1 от 05.11.2015г. на Общински съвет – С.З.; Удостоверения за избран кмет на община от 2011г. и 2015г.
Комисията служебно е извършила справки в Регистър БУЛСТАТ и в Регистъра на лицата, заемащи висши публични длъжности на сайта на КПКОНПИ.
При така извършената проверка, Комисията за противодействие на корупцията 
и за отнемане на незаконно придобитото имущество 
установи следното от фактическа страна:
Сигналът е подаден от физическо лице, с посочени три имена и заеманата длъжност, но без посочени единен граждански номер и адрес на сигналоподателя. Сигналът е подписан. При спазване на процедурата по чл.30, ал.2 от АПК, лицето, посочено като сигналоподател, е уведомено за констатираните в сигнала нередовности, като в отговор е получено писмо, в което адресатът заявява, че не е подавал сигнал до Комисията срещу когото и да било, нито в лично качество, нито в качеството на представляващ юридическо лице, което дава основание да се приеме, че сигналоподателят не е идентифициран, съгласно разпоредбата на чл.48, ал.1, т.1 от ЗПКОНПИ.
Живко Веселинов Тодоров с ЕГН *** е избран за кмет на Община С.З. с Решение № 319-25-МИ/НР/26.10.2015г. на Общинска избирателна комисия – С.З. Същият е положил клетва на 05.11.2015г. В това си качество, Тодоров е подал декларации по чл.12, т.1 и т.2 от ЗПУКИ (отм.), както и по чл.35, ал.1, т.2 от ЗПКОНПИ пред съответните компетентни органи.
При така установената фактическа обстановка, Комисията за противодействие на корупцията и за отнемане на незаконно придобитото имущество
стигна до следните правни изводи:
Предпоставките за започване на производството за установяване на конфликт на интереси са уредени в чл.47, ал.1 и чл.48, ал.1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл.9 от АПК. При липсата на предвидените в закона условия производството следва да се прекрати. 
В качеството си на кмет на Община С.З., Живко Веселинов Тодоров с ЕГН *** е лице, заемащо висша публична длъжност по смисъла на чл.6, ал.1, т.32 от ЗПКОНПИ.
Сигналът, въз основа на който е образувано настоящото производство е подаден от неидентифицирано по смисъла на чл.48, ал.1, т.1 от ЗПКОНПИ лице, поради което се налага извода, че същият е анонимен.
Разпоредбите на чл.47, ал.6 от ЗПКОНПИ имат императивен характер и забраняват да се развива производство по установяване на конфликт на интереси по сигнал, чието авторство не може да бъде установено. 
Предвид гореизложеното, на основание чл.27, ал.2 от АПК, във вр. с чл.47, ал.6 от Закона за противодействие на корупцията и за отнемане на незаконно придобитото имущество, Комисията за противодействие на корупцията и за отнемане на незаконно придобитото имущество
Р Е Ш И: 
ПРЕКРАТЯВА производството по сигнал с рег. № ЦУ01/С-04/02.01.2019г. против Живко Веселинов Тодоров с ЕГН ***, поради анонимност.
Препис от решението да се изпрати ведно с цялата административна преписка на Окръжна прокуратура – С.З., с оглед преценка за реализиране на правомощията по чл.76, ал.2 от ЗПКОНПИ.
КОМИСИЯ:
Заместник - председател:……/П/…………/Антон Славчев/
Член:……………/П/…………………../Антоанета Цонкова/
Член:……………/П/……………………..../Силвия Къдрева/

